“หอการค้าโพล” ชี้ภาคธุรกิจกังวล “โควิด” มากกว่า “ม็อบ” เว้นยกระดับชุมนุม อาจทำ ศก.แย่ลง
"หอการค้าโพล" ชี้ภาคธุรกิจกังวล “โควิด” มากกว่าม็อบ เว้นกรณีมีการยกระดับการชุมนุม และยืดเยื้อ อาจทำเศรษฐกิจแย่ลง
"หอการค้าโพล" ชี้ภาคธุรกิจกังวล “โควิด” มากกว่าม็อบ เว้นกรณีมีการยกระดับการชุมนุม และยืดเยื้อ อาจทำเศรษฐกิจแย่ลง
28 ต.ค. 2563

นายธนวรรธน์ พลวิชัย ประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจความเชื่อมั่นทางเศรษฐกิจของภาคธุรกิจ ต่อสถานการณ์ทางการเมืองไทย โดยเมื่อถามว่าภาคธุรกิจมีความกังวลในเรื่องการแพร่ระบาดของโควิด-19 และการชุมนุมทางการเมืองอย่างไร พบว่า ภาคธุรกิจ 35.6% กังวลปัญหาโควิดมากกว่าการเมือง รองลงมา ภาคธุรกิจ 32.5% กังวลปัญหาโควิดน้อยกว่าการเมือง ในขณะที่ 31.9% มีความกังวลพอๆ กัน
เมื่อถามถึงทัศนะของภาคธุรกิจต่อการชุมนุมที่เกิดขึ้นในปัจจุบัน ส่วนใหญ่ 68.1% มองว่าเศรษฐกิจโดยรวมของประเทศแย่ลง ส่วน 29.8% มองว่าไม่เปลี่ยนแปลง และมีเพียง 2.1% ที่มองว่าดีขึ้น แต่หากการชุมนุมยืดเยื้อออกไป 3 เดือน ส่วนใหญ่ 70.9% มองว่าเศรษฐกิจโดยรวมของประเทศจะแย่ลง ส่วนอีก 26.6% มองว่าไม่เปลี่ยนแปลง และมีเพียง 2.5% ที่มองว่าดีขึ้น
ส่วนความเห็นต่อสถานภาพธุรกิจของตัวเองจากการชุมนุมที่เกิดขึ้นในปัจจุบัน ไม่ว่าจะเป็นยอดการจำหน่าย, กำไร, ต้นทุน, สภาพคล่อง และสถานภาพโดยรวมแล้ว พบว่าส่วนใหญ่ตอบว่าไม่เปลี่ยนแปลง และหากการชุมนุมยืดเยื้อไปอีก 3 เดือน ส่วนใหญ่มองว่าไม่มีการเปลี่ยนแปลง ไม่ว่าจะเป็นเรื่องของยอดจำหน่าย กำไร ต้นทุน สภาพคล่อง และสถานภาพโดยรวม
อย่างไรก็ดี ประเด็นที่ภาคธุรกิจมีความกังวลเกี่ยวกับสถานการณ์ทางการเมืองมากสุด 5 อันดับแรก คือ 1.การยกระดับความรุนแรงของการชุมนุมที่ส่งผลถึงความปลอดภัย 2.ส่งผลกระทบต่อเศรษฐกิจและความมั่นคงของประเทศ 3.แนวร่วมการชุมนุมที่ขยายวงกว้าง และระยะเวลาในการชุมนุมยาวนานขึ้น 4.ส่งผลกระทบต่อการแพร่ระบาดเชื้อไวรัสโควิด-19 ภายในการชุมนุม และ 5.ความขัดแย้งจากความเห็นต่างทางความคิด ส่งผลกระทบต่อสังคม ทัศนคติ และความสามัคคีภายในประเทศ
นอกจากนี้ เมื่อถามถึงการปรับตัวของภาคธุรกิจในช่วงสถานการณ์โควิดที่ผ่านมา พบว่า ภาคธุรกิจถึง 82.64% ระบุว่าต้องมีการปรับปรุงองค์กรหรือแนวทางการบริหารงานใหม่ ไม่ว่าจะเป็นการขายออนไลน์มากขึ้น, ลดจำนวนแรงงาน, ปรับเปลี่ยนสินค้า และเปลี่ยนรูปแบบธุรกิจใหม่ ในขณะที่ 17.36% ระบุว่าไม่ปรับปรุง เนื่องจากไม่มีเงินทุนในการปรับปรุง, ธุรกิจยังดำเนินการไปได้ และเป็นธุรกิจขนาดเล็กมาก
สำหรับปัจจัยทางเศรษฐกิจที่มีผลกระทบต่อธุรกิจมากที่สุด คือ โควิด 24.7% รองลงมา นักท่องเที่ยวต่างชาติ 20.2% สถานการณ์การเมือง 18.5% สภาพคล่องทางการเงิน 17.2% กำลังซื้อ 13.7% และอื่นๆ 5.7% โดยเมื่อถามว่าจากปัจจัยทางเศรษฐกิจในปัจจุบันมีความเสี่ยงถึงขั้นต้องเลิกกิจการมากน้อยเพียงใด ส่วนใหญ่ 38.36% ระบุว่ามีความเสี่ยงปานกลาง ในขณะที่ 28.33% ระบุว่ามีความเสี่ยงมาก ซึ่งใกล้เคียงกับ 28.94% ที่ระบุว่ามีความเสี่ยงน้อย โดยมีเพียง 4.36% ที่ระบุว่าไม่มีความเสี่ยง
ทั้งนี้ จากปัจจัยด้านเศรษฐกิจของไทยในปัจจุบัน คิดว่าจะสามารถประคองธุรกิจได้นานเท่าไรนั้น ธุรกิจขนาดเล็ก ตอบว่า 4.3 เดือน ธุรกิจขนาดกลาง ตอบว่า 4.9 เดือน และธุรกิจขนาดใหญ่ ตอบว่า 5.1 เดือน ซึ่งโดยรวมแล้วเฉลี่ยที่ 4.6 เดือน
สำหรับสิ่งที่ต้องการได้รับจากรัฐบาลเพื่อช่วยพยุงธุรกิจนั้น อันดับแรก คือ สินเชื่อเพื่อเสริมสภาพคล่อง รองลงมา คือ การลดภาระหนี้, การเพิ่มจำนวนนักท่องเที่ยวในประเทศ, การหาตลาดใหม่, มาตรการลดภาษีเพื่อธุรกิจ และมาตรการกระตุ้นการใช้จ่าย
เมื่อถามว่าการเข้าถึงแหล่งเงินทุนของกิจการในปัจจุบันมาจากแหล่งใด ส่วนใหญ่ 43.2% ตอบว่ามาจากเงินทุนของตัวเอง รองลงมา 36.7% ตอบว่ามาจากแหล่งเงินทุนในระบบ เช่น ธนาคารพาณิชย์ ธนาคารเฉพาะกิจของรัฐ สถาบันการเงินที่มิใช่ธนาคาร (Non Bank) และสหกรณ์ ขณะที่ 20.1% ตอบว่ามาจากแหล่งเงินทุนนอกระบบ เช่น นายทุนปล่อยกู้ ญาติพี่น้อง เป็นต้น